425.110 - Urden da scola da la scola chantunala grischuna sco scola media chantunala situada a Cuira (urden da scola SCG)    425.110   Urden da scola da la scola chantunala grischuna sco scola  media chantunala situada a Cuira * (urden da scola SCG)  dals 07-08-2018 (versiun dals 01-08-2019)  Sa basond sin l'art. 45 al. 1 da la constituziun chantunal1) sco er sin l'art. 19 da la  lescha davart las scolas medias2),  relaschà da la regenza ils 7 d'avust 2018  1. Disposiziuns generalas  Art.  1 Champ d'applicaziun 1 L'urden da scola regla il manaschi da la scola chantunala grischuna e vala per la   direcziun da la scola,  per las persunas d'instrucziun,  per las collavuraturas ed ils  collavuraturs sco er per las scolaras ed ils scolars. 2 L'areal da la scola chantunala grischuna cumpiglia las immobiglias da scola als  lieus Halde, Plessur, implant da sport Sand, mensa e mediateca sco er las vias da  colliaziun tranter  questas  immobiglias  da scola  e  la  chasa chantunala  da dimora  convict.  Art.  2 Reglaments da la direcziun da la scola 1 La direcziun da la scola reglamentescha en spezial: a) * l'absenza  da  l'instrucziun  e  la  concessiun  da  congedis  per  ina  durada  da   maximalmain 1 onn; b) la dispensaziun da gimnastica e da sport sco er autras dispensaziuns suenter    avair consultà la persuna d'instrucziun spezialisada pertutgada; c) l'organisaziun  d'emnas  tematicas,  d'excursiuns  specificas,  d'occurrenzas  da   classa  sco er la cumplettaziun da l'instrucziun cun referats  specifics u cun  represchentaziuns che sa refereschan ad in rom;  d) la  fundaziun d'uniuns da scola  che han in connex cun la  scola  chantunala   grischuna sco er d'organisaziuns da scolaras e scolars;  1) DG 110.100 2) DG 425.000  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/425.000/rm   425.110    e) il  tractament  d'instruments,  da  material  da  notas  e  d'unifurmas  da  las  furmaziuns da musica e da chor;  f) * la dimora da scolaras e scolars da barat; g) * il dar notas. 2 Integrond las  persunas  d'instrucziun  relascha  la  direcziun da la  scola  in  model  directiv, che sa basa sin in concept da qualitad, ed in urden da chasa, che regla il  manaschi da scola general.  Art.  3 Cumportament 1 La  direcziun  da  la  scola,  las  persunas  d'instrucziun,  las  collavuraturas  ed  ils   collavuraturs sco er las scolaras ed ils scolars sa cumportan cun respect e tralaschan   remartgas offendentas. 2 Las scolaras ed ils scolars survegnan da la scola in document d'identitad persunal e   ston s'identifitgar da tut temp cun quel sin l'areal da la scola chantunala grischuna   durant il manaschi da scola. 3 Ellas ed els ston observar las directivas da la direcziun da la scola, da las persunas  d'instrucziun sco er da las collavuraturas e dals collavuraturs.  Art.  4 Barat d'infurmaziuns 1 Per il bain da la scolara u dal scolar s'infurmeschan vicendaivlamain las titularas ed   ils titulars da la tgira genituriala, la direcziun da la scola e la persuna d'instrucziun da  classa en moda objectiva e transparenta davart fatschentas da la scola. 2 Al cumenzament da l'onn da scola renda la persuna d'instrucziun da classa attent   sia classa a l'urden da scola ed als reglaments da la direcziun da la scola.  Art.  5 Lingua d'instrucziun 1 La lingua d'instrucziun è mintgamai la lingua da standard correspundenta. Quella  vegn fixada en ils plans d'instrucziun. 2 La trilinguitad chantunala vegn promovida spezialmain.  Art.  6 Scolaras e scolars da barat 1 Scolaras e scolars da barat èn giuvenils che frequentan – en il rom d'in program da  barat – l'instrucziun en la scola chantunala grischuna durant maximalmain 1 onn da  scola. 2 Las scolaras ed ils scolars da barat ston observar l'urden da scola ed ils reglaments   da la direcziun da la scola. Ellas ed els n'èn betg suttamess a las disposiziuns da  promoziun.  Art.  7 Garanzia obligatorica tras in'assicuranza 1 La garanzia tras in'assicuranza è chaussa da las titularas e dals titulars da la tgira   genituriala respectivamain da la scolara maiorenna u dal scolar maioren.  2       425.110   Art.  8 Exclusiun da la responsabladad 1 La  scola  na  stat  betg  buna,  sche  objects  da  las  scolaras  e  dals  scolars,  da  las  persunas d'instrucziun,  da la direcziun da la  scola e da las collavuraturas  e  dals   collavuraturs van a perder u vegnan donnegiads.  Art.  9 Midada da domicil 1 Sche las titularas ed ils titulars da la tgira genituriala respectivamain sche la scolara  maiorenna  u  il  scolar  maioren  midan  domicil,  sto  quai  vegnir  communitgà  a  la  direcziun da la scola entaifer 14 dis.  Art.  10 Midada da partiziun 1 La midada da partiziun sto vegnir dumandada en scrit e cun ina motivaziun da las   titularas e dals titulars da la tgira genituriala respectivamain da la scolara maiorenna  u dal scolar maioren a la direcziun da la scola.  2. Manaschi da scola  Art.  11 Occurrenzas da scola 1 Occurrenzas da scola èn emnas tematicas, excursiuns specificas ed occurrenzas da  classa.  L'instrucziun  po  vegnir  cumplettada  cun  referats  spezialisads  e  cun  preschentaziuns che sa refereschan ad in rom. 2 Per  realisar  in'occurrenza  da  classa  stattan  a  disposiziun  maximalmain  2  dis   d'instrucziun per classa entaifer 3 onns da scola. Per emnas tematicas pon vegnir   duvrads maximalmain 10 dis d'instrucziun per onn da scola. 3 En cas motivads po la direcziun da la scola permetter excepziuns.  Art.  12 Preschientscha 1 L'instrucziun e las occurrenzas da scola ston vegnir frequentadas punctualmain e   cumplettamain.  Art.  13 Roms d'instrucziun facultativs 1 Sch'ina scolara u in scolar vul frequentar in rom d'instrucziun facultativ, sto ella u  el  s'annunziar  en  scrit  per  quai.  La  direcziun  da  la  scola  fixescha  ils  termins  d'annunzia e las modalitads. 2 In'annullaziun durant  l'onn da scola è  mo pussaivla,  sche motivs  impurtants èn   avant maun, e premetta ina dumonda motivada en scrit da las titularas e dals titulars   da la tgira genituriala respectivamain da la scolara maiorenna u dal scolar maioren  che sto esser drizzada a la direcziun da la scola. Quella decida definitivamain davart  la dumonda.   3     425.110    Art.  14 Absenzas da l'instrucziun 1 Per absenzas da l'instrucziun da la 1. fin la 3. classa dal gimnasi dovri ina perstgisa  motivada en scrit che sto vegnir suttascritta da las titularas e dals titulars da la tgira  genituriala. 2 Per  ils  ultims  3  onns  avant  ils  examens  finals  da  la  scola  vala  in  sistem  da   contingent.  Art.  15 Obligaziun d'annunzia en cas d'absenza 1 Sch'ina scolara u in scolar manca pli ditg che 3 dis d'instrucziun, sto vegnir infurmà  immediatamain il secretariat da scola. 2 En cas da malsogna durant in examen final sto vegnir preschentà in attestat da la   media u dal medi. 3 Sch'ina scolara u in scolar manca a l'examen final senza avair inoltrà ordavant in   attestat da la media u dal medi u senza ina permissiun da l'uffizi, vegn quella part da   l'examen che na vegn betg absolvida valitada cun la nota 1.  Art.  16 Congedi e dispensaziuns 1 Dumondas da congedi sco er da dispensaziun ston vegnir inoltradas en scrit e cun   motivaziun da las titularas e dals titulars da la tgira genituriala respectivamain da la   scolara  maiorenna  u  dal  scolar  maioren  a  la  commembra  cumpetenta  u  al  commember cumpetent da la direcziun da la scola.  Art.  17 Sortida da la scola 1 La sortida da la  scola  sto  vegnir  communitgada en scrit  da  las  titularas  e  dals   titulars da la tgira genituriala respectivamain da la scolara maiorenna u dal scolar  maioren a la direcziun da la scola. 2 Davart l'emissiun d'in attestat da sortida decida la direcziun da la scola.  Art.  18 Occurrenzas publicas 1 Occurrenzas publicas e manifestaziuns sin l'areal da la scola dovran ina permissiun  da la direcziun da la scola.  4       425.110   3. Uniuns da scola ed organisaziuns da scolaras e scolars  Art.  19 Uniuns da scola 1 Sche  scolaras  e  scolars  fundeschan  in'uniun  en  il  senn  dals  artitgels 60 ss.  dal  cudesch civil svizzer1), che ha in connex direct cun la scola chantunala grischuna,  ston ils statuts vegnir suttamess a la direcziun da la scola per l'examinaziun avant la   fundaziun da l'uniun.  Art.  20 Organisaziuns da scolaras e scolars 1 Per  promover  la  cuminanza  da  las  scolaras  e  dals  scolars  e  per  represchentar  giavischs spezials da las scolaras e dals scolars pon vegnir fundadas organisaziuns   da scolaras e scolars. Quellas pon vegnir consultadas da la direcziun da la scola.  4. Furmaziuns da musica e da chor  Art.  21 Caracter e direcziun 1 Da las furmaziuns da musica e da chor da la scola chantunala fan part en spezial la  musica  da  cadettas  e  cadets,  il  chor  da  la  scola  chantunala  (kanti-chor  chur),   l'orchester da scolaras e scolars e la band Kanti-s-wings. 2 Las furmaziuns da musica e da chor vegnan dirigidas d'ina persuna d'instrucziun da  musica da la scola chantunala grischuna u d'ina experta externa u d'in expert extern.  5. Sancziuns disciplinaras  Art.  22 Chasti ed admoniziun 1 Cuntravenziuns  pli  levas  cunter  l'urden  da  scola  u  cunter  ils  reglaments  da  la  direcziun da la scola sco er l'inobservanza da directivas da la direcziun da la scola,   da las persunas d'instrucziun e da las collavuraturas e dals collavuraturs pon vegnir   chastiadas tras las persunas d'instrucziun cun in chasti da maximalmain 4 uras. La  direcziun da la scola po pronunziar admoniziuns en scrit.  Art.  23 Ultimatum, exclusiun da la scola da durada limitada e definitiva 1 La direcziun da la scola po smanatschar cun l'exclusiun da la scola (ultimatum) u   decretar in'exclusiun da la scola da durada limitada u definitiva, sch'ina scolara u in  scolar: a) cuntrafa en moda gravanta cunter l'urden da scola u cunter ils reglaments da la   direcziun da la scola;  1) CS 210   5   http://db.clex.ch/link/Bund/210/rm   425.110    b) mulesta,  offenda u periclitescha la  cuminanza da scola,  scolaras  e  scolars,  persunas d'instrucziun u collavuraturas e collavuraturs;  c) posseda datas digitalas betg permessas u fa abus da datas digitalas da terzas  persunas;  d) donnegia da levsenn indrizs u material da scola; e) commetta enguladitsch sin l'areal da scola; f) consumescha  senza  permissiun  tissis  enivrants  sin  l'areal  da  scola  u  ad   occurrenzas da scola; g) posseda, cumpra u venda drogas sin l'areal da scola. 2 En cas d'in ultimatum importa il  temp d'emprova almain 6 mais,  senza che las   vacanzas da stad vegnian resguardadas. En cas d'ina nova cuntravenziun en il senn  da l'artitgel 22 alinea 1 durant il temp d'emprova decretescha la direcziun da la scola  per regla l'exclusiun definitiva da la scola. 3 L'exclusiun da durada limitada da la scola po vegnir decretada per maximalmain 39  emnas d'instrucziun.  Art.  24 Consum da drogas 1 Sch'i dat in ferm suspect ch'i vegnian consumadas drogas, po la direcziun da la  scola ordinar in test da drogas tras il servetsch medical da scola.  Art.  25 Discurs 1 Avant che decretar in ultimatum u in'exclusiun da la scola da durada limitada u   definitiva ha lieu sut la direcziun da la rectura u dal rectur in discurs cun la scolara   pertutgada u cun il scolar pertutgà, al qual èn preschents la commembra cumpetenta   u il commember cumpetent da la direcziun da la scola e la persuna d'instrucziun da  classa. En cas da scolaras minorennas e da scolars minorens ston esser preschents las  titularas ed ils titulars da la tgira genituriala.  Art.  26 Communicaziun da sancziuns disciplinaras 1 Las titularas ed ils titulars da la tgira genituriala e la persuna d'instrucziun da classa  vegnan infurmads en scrit da la direcziun da la scola davart l'admoniziun, davart  l'ultimatum  u  davart  l'exclusiun  da  la  scola  da  durada  limitada  respectivamain  definitiva. 2 In ultimatum, in'exclusiun da durada limitada da la scola ed in'exclusiun definitiva  da la scola ston vegnir communitgads a l'uffizi.  Art.  27 Via giudiziala 1 Cunter disposiziuns da la direcziun da la scola poi vegnir fatg recurs administrativ  tar il departament entaifer 10 dis.  6       425.110    7     425.110    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 07-08-2018 15-08-2018 relasch emprima versiun 2018-013 25-06-2019 01-08-2019 titel dal relasch midada 2019-009 25-06-2019 01-08-2019 Art. 2 al. 1, a) midada 2019-009 25-06-2019 01-08-2019 Art. 2 al. 1, f) midada 2019-009 25-06-2019 01-08-2019 Art. 2 al. 1, g) integraziun 2019-009  8       425.110   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 07-08-2018 15-08-2018 emprima versiun 2018-013 titel dal relasch 25-06-2019 01-08-2019 midada 2019-009 Art. 2 al. 1, a) 25-06-2019 01-08-2019 midada 2019-009 Art. 2 al. 1, f) 25-06-2019 01-08-2019 midada 2019-009 Art. 2 al. 1, g) 25-06-2019 01-08-2019 integraziun 2019-009   9    	1. Disposiziuns generalas 	Art. 1 Champ d'applicaziun 	Art. 2 Reglaments da la direcziun da la scola 	Art. 3 Cumportament 	Art. 4 Barat d'infurmaziuns 	Art. 5 Lingua d'instrucziun 	Art. 6 Scolaras e scolars da barat 	Art. 7 Garanzia obligatorica tras in'assicuranza 	Art. 8 Exclusiun da la responsabladad 	Art. 9 Midada da domicil 	Art. 10 Midada da partiziun  	2. Manaschi da scola 	Art. 11 Occurrenzas da scola 	Art. 12 Preschientscha 	Art. 13 Roms d'instrucziun facultativs 	Art. 14 Absenzas da l'instrucziun 	Art. 15 Obligaziun d'annunzia en cas d'absenza 	Art. 16 Congedi e dispensaziuns 	Art. 17 Sortida da la scola 	Art. 18 Occurrenzas publicas  	3. Uniuns da scola ed organisaziuns da scolaras e scolars 	Art. 19 Uniuns da scola 	Art. 20 Organisaziuns da scolaras e scolars  	4. Furmaziuns da musica e da chor 	Art. 21 Caracter e direcziun  	5. Sancziuns disciplinaras 	Art. 22 Chasti ed admoniziun 	Art. 23 Ultimatum, exclusiun da la scola da durada limitada e definitiva 	Art. 24 Consum da drogas 	Art. 25 Discurs 	Art. 26 Communicaziun da sancziuns disciplinaras 	Art. 27 Via giudiziala   		2019-06-25T17:48:19+0200 	"7001 Chur" 	"Gesetzessammlung Kanton Graubünden"